《荆门行》
宋代·赵汝燧

去年曾问荆门途，鸡鸣狗吠民耕锄。摇鞭重来意惨澹，前日井邑今丘墟。

云昏雨涩草堆碧，四野荒荒人迹疏。深山扶携皆露处，骨肉荡没况室庐。

老农无力倚林卧，少定举首来向余。官人且坐待侬说，未说泗涕先横裾。

老夫老岂识兵革，忽见远近皆狂胡。悬崖绝壁鱼贯进，飞马上下争驰驱。

吾军非是无身手，未鼓弃甲先奔趋。时平廪帛官不计，战胜爵赏官不辜。

进怯锋镝退焚掠，虏既难堪堪汝乎。归来未暇正其罪，官有金币还招呼。

老夫莫晓军旅事，但闻败衄深嗟吁。我听其言为蹙頞，含悽独下西山隅。

金莲似恨膻风染，蒙泉未洗血水污。九秋半破明月夕，照我孤愤行绕壁。

天子尝胆方仄席，微臣敢作楚囚泣，秋风一剑楼兰国。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。